**REPUBLIKA HRVATSKA**

**BRODSKO- POSAVSKA ŽUPANIJA**

**OPĆINA SIKIREVCI**

**OPĆINSKO VIJEĆE**

KLASA: 021-05/19-01/7

URBROJ:2178/26-02-19-02

SIKIREVCI; 05.12.2019.

**ZAPISNIK**

**20. sjednica Općinskog vijeća Općine Sikirevci**

Sjednica je održana dana 05.12.2019. god. u prostorijama Općine Sikirevci, Lj. Gaja br. 4/a, Sikirevci u prostoriji općinske vijećnice, sa početkom u 19:00 sati.

**Na sastanku nazočni:** Članovi općinskog vijeća: Josip Matić – predsjednik Općinskog vijeća, Cecilija Jakić, Ivan Lovrić, Krunoslav Nikolić, Tomislav Zovko, Dajana Dorić, Benaković Ivan, Josip Lučić, Petar Nakić, Mato Jarić

**Mjesni odbor:** Tomislav Nikolić – predsjednik MO Sikirevci, Zoran Jelinić – predsjednik MO Jaruge

**Ostali nazočni:** Josip Nikolić – načelnik, Gordana Lešić – tajnica, Marija Stažić – komunalni redar, Marina Hošnjak – djelatnica na stručnom osposobljavanju.

**Opravdano odsutni:** Marija Galović

**Zapisničar:** Gordana Lešić

Predsjednik općinskog vijeća otvara 18. sjednicu Općinskog vijeća u 19:00 sati.

**DNEVNI RED**

-verifikacija zapisnika s 19. sjednice Općinskog vijeća

1. Prijedlog Odluke o Izmjeni i dopuni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci

2. Prijedlog Proračuna Općine Sikirevci za 2020. godinu i projekcije za 2021. i 2022.god. -opći i posebni dio, Plan razvojnih programa, plan Programa sukladno Proračunu za 2020. god. uz obrazloženje

2.a. Prijedlog Programa javnih potreba u socijalnoj skrbi Općine Sikirevci za 2020. godinu

2.b. Prijedlog Programa javnih potreba u kulturi Općine Sikirevci za 2020. god.

2. c. Prijedlog Programa javnih potreba u sportu Općine Sikirevci za 2020. god.

2.d. Prijedlog Programa javnih potreba u području djelovanja udruga građana Općine Sikirevci za 2020. g

2.e. Prijedlog Programa građenja komunalne infrastrukture na području Općine Sikirevci za 2020. god.

2.f. Prijedlog Programa utroška sredstva od zakupa i prodaje poljoprivrednoga zemljišta u vlasništvu RH na području Općine Sikirevci za 2020. god.

2.g. Prijedlog Programa utroška sredstava ostvarenih od naknade za zadržavanje nezakonito izgrađenih zgrada u prostoru na području Općine Sikirevci za 2020. god.

2.h. Prijedlog Programa održavanja komunalne infrastrukture Općine Sikirevci za 2020. god.

3.Prijedlog Odluke o izvršavanju Proračuna Općine Sikirevci za 2020. god.

4. Prijedlog Odluke o raspoređivanju sredstava za financiranje političkih stranaka i članova izabranih s liste grupe birača u Općinskom vijeću Općine Sikirevci za 2020.god.

5. Prijedlog Godišnjeg plana razvoja sustava civilne zaštite s financijskim učincima za trogodišnje razdoblje 2020.g.-2022.g.

6.Prijedlog Smjernica za organizaciju i razvoj sustava civilne zaštite 2020.g.-2021..g.

7.Pitanja, prijedlozi, razno

**Predsjednik:** Pozdravljam vas. Materijale ste dobili. Sjednici nazoči 10 od 11 vijećnika. Tko je ZA ovakav Dnevni red? Konstatiram JEDNOGLASNO. Inače bi prije prelaska na rad po Dnevnom redu trebali usvojiti Zapisnik sa 19. Sjednice. Budući da on nije u cijelosti gotov, zamoljen sam da to odradimo na idućoj sjednici, a sutra će Vam biti dostavljeni materijali sa Zapisnikom. Prelazimo na točku broj

**1. Prijedlog Odluke o Izmjeni i dopuni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci**

**Predsjednik:** Molio bih načelnika ili komunalnog redara da nam malo objasni.

**Načelnik:** Sve Vas pozdravljam. Trebala je doći gospođa iz Beckera, da objasni, ali nije mogla doći. Stalno dolaze nove zakonske regulative. Mi moramo uskladiti po novome, moramo odrediti paušal. Imamo kombinacije. Moramo odrediti cijenu i po odvozu smeća. Računat ćemo samo ovu kantu od 120 litara. Njihova cijena je 42 kn i voze 4 puta mjesečno. Oni sada trebaju cijenu da se vozi dva puta mjesečno. Odvajalo bi se, papir, plastika. A i digli bi cijenu ako bi se vozilo 4 puta. Oni predlažu 45 kn fiksno i 5 kn po odvozu. Oni kažu da će tako natjerati ljude da odvajaju i izvoze, a ne bacaju smeće okolo. Moj prijedlog je da je fiksna cijena 15 kn mjesečno. Meni se tako čini bolje zbog ljudi koji su sami. Mislim da bi ona to bolje objasnila, ali eto… Cijena smeća ide gore, to je uvjet. Planiraju to sve bar kodovima regulirati. Kompost bi svatko morao imati doma, osmisliti i napraviti. Po tome bi bila kanta za miješani kom. otpad.

**Marija Stažić**: Trebalo bi donijeti tu fiksnu cijenu i za pravne osobe. Imaju kategorije koje nisu kućanstva. To su veći kontejneri. Mi moramo odrediti fiksnu cijenu. Do sada je posuda za domaćinstva od 120 litara bila 41,80 kn, za pravne osobe posuda od 120 litara 61,95 kn i spremnik od 1100 litara 557,14 kn mjesečno.

**Predsjednik:** Hvala. Otvaram raspravu. Izvoli?

**Petar Nikolić:** Plastiku, papir sami odvajamo ili ćemo imati još kanti?

**Marija Stažić**: Vrećice ćemo dobiti i odvajati u njih.

**Cecilija Jakić**: I oni to voze na isto odlagalište.

**Marija Stažić**: Zato su planirali da fiksna bude manja, a da po odvozu bude veća.

**Petar Nakić**: Oni nama mogu staviti koji hoće cijenu. Bolje da su oni bili tu da se dogovorimo. Svakako će oni poslije nas reći cijenu.

**Predsjednik:** Mene nešto drugo zanima. BPŽ ima tzv. odlagalište otpada „Šagulje“. Gore na području Gradiške. To je predviđeno za dvije županije. Ta firma ima jednog zaposlenog, direktor i ta firma nikad nije proradila, a taj centar nije krenuo dalje od papira. Sad mene zanima po kojoj logici će naš Jakob Becker odvoziti komunalni, miješani, razvrstani, nerazvrstani otpad, a sve istresa na isto mjesto, a nama nudi povećanje cijena. Nije uopće problem platiti uslugu, ako ćeš dobiti kompletnu uslugu. Mi njima dajemo sirovinu za prodaju, za proizvodnju, a oni nama povećavaju cijene.

**Josip Živić:** Koliko je hitno za donijeti?

**Marija Stažić**: 14.12. je rok.

**Josip Živić:** Neka pošalju svog predstavnika, da nam objasni šta i kako.

**Načelnik:** Mi moramo donijeti fiksnu cijenu. A kasnije će se određivati cijena odvoza.

**Tomislav Zovko**: Malo je odvoz svaka dva tjedna. Preko ljeta to nema smisla.

**Petar Nakić**: Moj prijedlog je 1 kn.

**Mato Jarić**: Moraju li oni biti, može netko drugi?

**Predsjednik**: Oni imaju potpisanu koncesiju na 30 godina.

**Petar Nakić:** Zašto izmjena cijene ako je po ugovoru?

**Marija Stažić:** Mora se uskladiti po kategorijama. Baš zbog toga što je nepravedno da u kućanstvu gdje su dvije ili jedna osoba plaćaju istu cijenu kao kućanstvo gdje ima 5 osoba.

**Zoran Jelinić:** Dobro večer, sve Vas pozdravljam. Mislim da ovo još jedna prevara Beckera, jer ćemo mi na ovaj način njima pokrivati gubitke ili povećavati dobit. Nek' oni prvo donesu svoju odluku. Za 41 kn su imali dobit, vozili 4 puta mjesečno, a sada za 50 kn dva puta. Koliko bi nas koštao raskid ugovora s njima?

**Načelnik:** Nema izbora sada tko će voziti,

**Dajana Dorić:** Ta nova cijena, šalju na vijeće ili je to to, šalju račune?

**Cecilija Jakić:** Možemo mi od njih onda tražiti kante, a ne vrećice?

**Načelnik:** Prije 8-9 mjeseci smo donijeli prvu odluku. Da ostanemo u cijenama od 40-50 kn. Sad idemo u izmjene i dopune. Država je uvjetovala da se na vijeću donese kolika će biti fiksna cijena. Mi bismo to uklopili u cijenu od 40-50 kn, a da se oni ravnaju po tome.

**Predsjednik**: Kad mi donesemo odluku, 2x mjesečno odvoze?

**Vijećnici:** Malo je to.

**Tomislav Zovko:** Nije higijenski svaka dva tjedna.

**Načelnik:** Europska unije ih stišće, da razdvajaju, da se smanji otpad.

**Petar Nakić:** Mi svakako sve odvajamo, a smeće je smeće. I svaki puta je puna kanta, pelene, kad nešto razbiješ. Kompost već ne bacamo u kantu.

**Ivan Lovrić:** Nije sporno razdvajanje. Sporno je što mi nemamo firmu koja će odvajati to.

**Tomislav Zovko:** Tko ima manje otpada da cijena bude približno ista, tko ima više nek' plati.

**Načelnik:** Ja se ne bih za 20 kn natezao da tamo negdje iza palim smeće.

**Ivan Benaković**: Gledam prijedloge. Velika je razlika između prijedloga Beckera i ovo naše. Da 4 puta vozi je 65 kn, a naš prijedlog 95 kn. Fiksni dio je premalen.

**Dajana Dorić**: To je prijedlog za dva puta mjesečno odvoz.

**Ivan Benaković:** Pogledajte članak broj 16. Koliko puta mjesečno se odvozi? Nemojte napamet, čitajte što piše.

**Predsjednik:** Jednom tjedno za miješani otpad.

**Tomislav Zovko:** Imam prijedlog. Nek' bude fiksna cijena 30 kn, ali da je u toj cijeni jedan odvoz. A ostalo 10 kn odvoz. To je realno. Tko ima 4, platiti će 60, tko nema, 30.

**Petar Nakić**: Mi dižemo cijenu za 50%.

**Tomislav Zovko:** Nisi digao, spustio si ovome tko nema otpada.

**Ivan Benaković**: Postoji i način gdje se važe i prema tome plaćaš. Plaćamo 120 litara, a u njemu ima 10 litara. Ili 150 litara. Oni to mogu riješiti iz fondova Unije. Nas se tiče itekako, jer je to nama iz džepa. Kad zbroje na cijeloj županiji, to su milijarde. Treba ih pritisnuti da rade kako treba.

**Petar Nakić**: Dižemo cijenu. Manje će raditi, a mi ništa ne dobivamo.

**Tomislav Zovko**: Sami će dignuti cijene

**Predsjednik:** Nisam vidio ugovor, ali piše cijena. Mislim da je u markama. Uglavnom, oni samo da primjene cijenu koju imaju u koncesijskom ugovoru bila bi nešto veća nego što sada plaćamo.

**Mato Jarić:** Otkud ugovor u markama?

**Predsjednik:** Ne znam kako ni zašto, sjećam se od prije 15-ak godina.

**Mato Jarić**: Onda pričamo napamet.

**Ivan Lovrić:** Po ovome oni moraju jedan puta tjedno voziti miješani otpad, a jednom mjesečno papir, plastika i staklo.

**Krunoslav Nikolić**: Ispada 76 kn mjesečno.

**Mato Jarić:** Prijedlog je da se cijena napravi od prilike ista.

**Predsjednik:** To bi ispalo 100% povećanje cijene.

**Mato Jarić:** Ako oni se ne drže ugovora, mi imamo pravo prekinuti ugovor.

**Marija Stažić:** Oni bi trebali jedan puta tjedno odvoziti. A što su rekli načelniku, to ide njima u prilog.

Predsjednik: Mislim da je prije 15-ak godina bila slična rasprava. Ne bih ni sada išao sa nekim cijenama, nego da se donese odluka koja se mora donijeti po zakonu. A ovo možemo i telefonom.

**Mato Jarić**: Dao sam prijedlog da se cijena formira po ovoj sada.

**Načelnik:** Mi ćemo ostalo kad dođe i objasni situaciju.

**Cecilija Jakić:** Oni jesu ostavili fiksni dio isti, ali i plus odvoz.

**Petar Nakić**: Moj prijedlog je 25 kn fiksni, plus 5 kn po odvozu. To je 45 kn mjesečno.

**Cecilija Jakić:** Što god mi donijeli, oni će po svome. A ovo je realno.

**Petar Nakić**: Pa ne mogu dići u nebesa cijenu, onda se može taj ugovor i raskinuti.

**Zoran Jelinić:** Je li njihovo povećanje cijena opravdano?

**Dajana Dorić**: Nekome će biti 25, nekome 45. Mora nekome poskupiti. Moraju razliku namiriti.

**Predsjednik:** To bi bilo povećanje negdje 9-10% mjesečno. Da ostane 4 puta mjesečno. 25 kn fiksno i 5 kn po odvozu. Nismo za neko veće povećanje cijena. Najmanje povećanje bi se ovako dogodilo. Ovo je pod uvjetom da imamo samo 4 odvoza mjesečno, bez posebnih odvoza. Govorimo samo o miješanom otpadu.

**Petar Nakić:** Pražnjenje ili odvoz? Šta računaju?

**Načelnik:** Pokupit će sve u jednom.

**Dajana Dorić**: Ovo što recikliraš ne naplaćuju.

**Predsjednik:** Nikakve odluke ne donosimo dok ovdje ne dođe njihov predstavnik. Ovo je naša odluka kojom bi na određen način zadovoljili RH da imamo takvu odluku. Predlažem da donesemo ovu Izmjenu i dopunu, s tim da određujemo da mjesečna cijena odvoza bude 25 kn fiksno plus 5 kn po dovozu, što bi bilo 45 kn mjesečno za domaćinstva. Tko je ZA? Konstatiram JEDNOGLASNO. Jednostavno se mora pojaviti predstavnik Beckera da se to dalje rješava.

Na temelju članka 30. stavka 7. Zakona o održivom gospodarenju otpadom (Narodne novine br. 94/13,73/17, 14/19 i 98/19), članka 4. Uredbe o gospodarenju komunalnim otpadom (Narodne novine br. 50/17), Uredbe o izmjeni i dopuni uredbe o gospodarenju komunalnim otpadom ( Narodne novine br. 84/19) te članka 30. Statuta Općine Sikirevci („Službeni vjesnik Brodsko-posavske županije“ broj 01/18), Općinsko vijeće Općine Sikirevci, na 21. telefonski održanoj sjednici 11.12.2019. godine donosi

**IZMJENU I DOPUNU**

**ODLUKE**

**o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci**

Uvodne odredbe

**Članak 1.**

Ovom Odlukom se utvrđuje način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Sikirevci.

Ovom se Odlukom propisuje slijedeće:

• kriterij obračuna količine otpada,

• standardne veličine i druga bitna svojstva spremnika za sakupljanje otpada,

• najmanja učestalost odvoza otpada ,

• obračunska razdoblja kroz kalendarsku godinu,

• područje pružanja javne usluge prikupljanja miješanog i biorazgradivog komunalnog otpada,

• odredbe propisane uredbom iz članka 29. stavka 10. Zakona

• popis adresa reciklažnih dvorišta i naselja na području jedinice lokalne samouprave za koje je uspostavljeno reciklažno dvorište

• odredbe o načinu provedbe javne usluge i usluge povezane s javnom uslugom

• odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)

• odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada

• odredbe o uvjetima za pojedinačno korištenje javne usluge

• odredbe o prihvatljivom dokazu izvršenja javne usluge za pojedinog korisnika usluge

• odredbe o načinu izračuna i određivanju cijene, te iznos obvezne minimalne javne usluge

• način određivanja udjela korisnika javne usluge u slučaju kada korisnici iz kategorije kućanstvo koriste zajednički spremnik, a nije postignut sporazum o njihovim udjelima

• odredbe o ugovornoj kazni

• kriterij za određivanje korisnika usluge u čije ime jedinica lokalne samouprave preuzima obvezu plaćanja cijene za javnu uslugu,

• način obračuna naknade za gradnju građevina za gospodarenje komunalnim otpadom

• opći uvjete ugovora s korisnicima.

**Članak 2.**

Pojmovi

**Komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

**Miješani komunalni otpad** je otpad iz kućanstava i otpad iz trgovina, industrije i iz ustanova koji je po svojstvima i sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01.

**Biorazgradivi komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad. Biorazgradivi komunalni otpad u okviru javne usluge je *biootpad i otpadni papir i karton*.

**Reciklabilni komunalni otpad** čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.).

**Krupni (glomazni) komunalni otpad** je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. Naputkom o glomaznom otpadu utvrđeni su propisani predmeti koji se smatraju glomaznim otpadom. (Namještaj, kuhinjska oprema, kupaonska oprema, vrtna oprema, podne obloge, stvari za djecu itd.). Glomazni otpad ne uključuje tvari i predmete za koje je posebnim propisom propisano da se smatraju otpadom koji se svrstava u posebnu kategoriju otpada (napuštena vozila, građevinska šuta, otpadne gume, opasni otpad itd.).

**Problematični otpad** je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se nalazi kod proizvođača tog otpada.

**Javna usluga** je javna usluga prikupljanja miješanog komunalnog otpada i biorazgradivog komunalnog otpada.

**Usluga povezana s javnom uslugom** je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika usluge te odvojeno prikupljanje krupnog (glomaznog) komunalnog otpada.

**Mjesto primopredaje** je lokacija spremnika kod korisnika usluge.

**Izjava** je Izjava o načinu korištenja javne usluge na obrascu koju korisnik usluge ispunjava i dostavlja davatelju usluge.

**Evidencija** o preuzetom komunalnom otpadu je evidencija koju vodi davatelj usluge i sadrži podatke o korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju usluge preuzimanja glomaznog otpada.

**Zakon** je Zakon o održivom gospodarenju otpadom.

**Uredba** je Uredba o održivom gospodarenju otpadom.

**Članak 25.**

* Cijena javne usluge
* Cijena javne usluge plaća se radi pokrića troškova iz članka 18. stavka 1. Uredbe.
* Strukturu cijene javne usluge čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne.
* Korisnik usluge je dužan platiti davatelju javne usluge iznos cijene javne usluge za obračunsko mjesto i obračunsko razdoblje.
* Kriterij količine otpada je volumen spremnika i broj pražnjenja spremnika, a cijena javne usluge za količinu predanog miješanog komunalnog otpada određuje se prema izrazu:

*C = JCV × BP × U*

pri čemu je:

*C* – cijena javne usluge za količinu predanog miješanog komunalnog otpada izražena u kunama

*JCV* – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

*BP* – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

*U* – udio korisnika usluge u korištenju spremnika.

* Cijena obvezne minimalne javne usluge
* Cijena obvezne minimalne javne usluge jedinstvena je na području pružanja usluge za sve korisnike usluge razvrstane u kategoriju korisnika kućanstvo i iznosi 18,75 kn ( bez PDV-a).

• Cijena obvezne minimalne javne usluge jednaka je za sve korisnike usluge razvrstane u kategoriju korisnika koji nije kućanstvo unutar iste potkategorije iz Priloga 2 koji je tiskan uz ovu Uredbu i čini njezin sastavni dio.

3.Iznos obvezne minimalne javne usluge za korisnike javne usluge razvrstane u potkategoriju korisnika (Prilog 2) koji nisu kućanstvo iskazan je u tablici:

|  |  |
| --- | --- |
| Potkategorija | **Iznos obvezne javne usluge po kategoriji sa zaduženim spremnikom od 120 litara** |
| **I.** | 27,75 (bez PDV-a) |
| **II.** | 27,75 (bez PDV-a) |
| **III.** | 27,75 (bez PDV-a) |
| **IV.** | 27,75 (bez PDV-a) |
| **V** | 27,75 (bez PDV-a) |
| **VI.** | 27,75 (bez PDV-a) |
| **VII.** | 27,75 (bez PDV-a) |

|  |  |
| --- | --- |
| **Potkategorija** | **Iznos obvezne javne usluge po kategoriji sa zaduženim spremnikom od 1100 litara** |
| **I.** | 250,50 (bez PDV-a) |
| **II.** | 250,50 (bez PDV-a) |
| **III.** | 250,50 (bez PDV-a) |
| **IV.** | 250,50 (bez PDV-a) |
| **V** | 250,50 (bez PDV-a) |
| **VI.** | 250,50 (bez PDV-a) |
| **VII.** | 250,50 (bez PDV-a) |

(3)Smatra se da je korisnik usluge postupio protivno Ugovoru:

|  |  |  |
| --- | --- | --- |
| **1.** | Korisnik ne koristi usluge koje pruža davatelj usluge propisan Zakonom i propisima donesenim na temelju Zakona, te ovom Odlukom | **100,00 kn** |
| **2.** | Ako korisnik usluge predaje davatelju usluge biorazgradiv i miješani komunalni otpad zajedno sa problematičnim otpadom, reciklabilnim ili nekom drugom vrstom otpada | **100,00 kn** |
| **3.** | U spremnike za otpad odlaže žeravicu, vrući pepeo, tekućine, ulje, boje, kiseline, građevinski otpad i drugi opasni otpad, uginule životinje i izmet i dr. | **100,00 kn** |
| **4.** | Ako korisnik usluge ne prijavi u propisanom roku davatelju usluge korištenje nekretnine, a na temelju podataka mjernih uređaja za potrošnju električne energije, plina ili vode ili na drugi način utvrdi da koristi nekretninu | **100,00 kn** |
| **5.** | Ako korisnik usluge koji u godini dana nije niti jednom postavio spremnik za pražnjenje što dokazuje izvodom iz Evidencije pražnjenja spremnika, dužan je davatelju usluge , na njegovo traženje , dostaviti dokaz da nije koristio nekretninu | **100,00 kn** |

Ova Odluka stupa na snagu prvog dana od dana objave u („Službenom vjesniku Brodsko-posavske županije“).

Idemo na točku

**2. Prijedlog Proračuna Općine Sikirevci za 2020. godinu i projekcije za 2021. i 2022.god. -opći i posebni dio, Plan razvojnih programa, plan Programa sukladno Proračunu za 2020. god. uz obrazloženje**

**Predsjednik:** Proračun je bio na usaglašavanju. Načelniče?

**Načelnik:** Komisija je bila, okvirno je dogovoreno. Oko jedne stavke je bila protiv. To je što se tiče vidikovca. Po meni bi to bilo lijepo na državnoj cesti. Poslat ću slike da vidite kako je zamišljeno. Imate sve u tekstu, ako ima tko pitanja? Moj prijedlog je da se svi dogovaramo. Projektna dokumentacija prema Savi da se naspe. Nema direkt stavka, to možemo napraviti. Ubacio bih starački dom, 100 000 kn, ako bi bio natječaj, bila bi dobra stvar. Još jednu stvar, kamera za mjerenje brzine (kod Crkve). Dobili smo kameru i kad su bili rekli su da možemo financirati još jednu, druga lokacija je preko puta Pan trgovine, Stepinčeva 56. Onda bismo obuhvatili cijeli centar. Sama kutija i to sve uz nju košta 35 000 kuna.

**Cecilija Jakić**: Dvije kutije, jedna kamera?

**Načelnik:** Da.

**Ivan Benaković**: Treba planirati u proračun palim crveno.

**Predsjednik**: Kažu ne može na državnoj cesti, kako može u Širokom polju? U Kopanici pred školom? U Garčinu? Izgleda može.

**Načelnik:** Poslao sam dopis u Hrvatske ceste, projekt za mjerač brzine. To će biti oko 300-350 000 kuna.

**Predsjednik**: Rasprava konkretno o proračunu. Ima li novih prijedloga?

**Petar Nakić**: Imam ja, plin priključak. Ne bi bilo loše da se stavi to, mislim da bi bilo zainteresiranih.

**Načelnik:** Planiramo napraviti anketu, ako bude interesa, stavit ćemo. Stavite stavku plinifikacija. 100 000 kuna.

**Petar Nakić**: Kad smo kod toga. Komisija broji nas 4, kako glasati? Rekao sam prijedlog, nije se usvojilo. Kao da smo nešto dogovorili. Želim da me se izuzme.

**Načelnik:** Za vidikovac, ako sad izglasaju da neće ići, neće. Nećemo svaku stavku prolaziti posebno. Nakon komisije su nam rekli da smo prošli na natječaju. Idemo na sve natječaje. Sve se javljamo. To je bio natječaj za pametne gradove/općine, prijavili smo da vani bude info display, imaš kartu općine, prijaviš komunalni problemi, a u međuvremenu stoji, vrte se reklame općine. Komisija predlaže, vijeće odlučuje.

**Tomislav Zovko**: Za industrijsku zonu. Treba detaljni prostorni plan.

**Ivan Benaković**: Ja sam pri tome da se pješačke staze rade na onim dijelovima gdje je prošla kanalizacija. Na Gajevoj parnoj strani, a Stepinčevoj neparnoj. Obratno piše. Samo promijeniti stranu.

**Predsjednik**: Stavka 120 sa 121.

**Petar Nakić**: Predlažem da se uvede u proračun rekonstrukcija Berave.

**Predsjednik:** Projektne dokumentacije?

**Petar Nakić**: Ne. Onaj doljnji dio.

**Načelnik:** Slali smo projektnu dokumentaciju, to se još natežemo.

**Petar Nakić**: Ako neće hrvatske vode, 'ajmo sami napraviti.

**Načelnik**: Stavite.

**Predsjednik**: Koja bi to bila stavka, ugrubo? 125, Izrada dokumentacije i rekonstrukcija.

**Gordana Lešić**: Razdvojeno je jer se dokumentacija knjiži na jedan konto, a izgradnja na drugi.

**Petar Nakić:** Nova stavka.

**Predsjednik:** Je li može na 112? Zajedno Leopolda Mandića i Berava. Da iznos bude 300 000 kuna.

**Cecilija Jakić**: Vidim u proračunu ima i reciklažno dvorište? Planira se to u našoj općini? Gdje?

**Predsjednik:** Dolje iza Crnačkog?

**Načelnik:** Da. Ona cijela parcela.

**Tomislav Zovko**: Predlažem da se ubaci stavka - Izrada detaljnog prostornog plana industrijske zone Jaričište. Razradimo zonu, imamo stare idejne projekte, formiramo parcele, idemo na natječaj.

**Petar Nakić:** Nek' se ide prema HEP-u da Sikirevci prijeđu na brodski HEP, a da nam zauzvrat daju nešto. Da smanje cijenu ili nešto.

**Predsjednik:** Preimenovati stavku broj 115.

**Predsjednik:** Još prijedloga?

**Zoran Jelinić**: Predlažem sanaciju Male Bare.

**Predsjednik:** To spada u stavku nerazvrstane ceste. Imamo dodanu plinofikaciju, predviđeno 100 000 kn, da počnu radovi na tome. Projektna dokumentacija i izgradnja Staračkog doma 100 000 kn. I imamo povećanje kod točke Ulice Berava, stavka 112, na 300 000. I dio za industrijsku zonu da se doda još izrada detaljnog prostornog plana.

**Mato Jarić**: Pod stavkom 25, 30 000 kn grijanje, a mi sjedimo u hladnom.

**Petar Nakić**: Vidio sam da je stavka za sport dignuta na 300 000 kn. Zašto je dignuta?

**Načelnik:** Od prilike se zna tko koliko dobiva. Ali nikad ne znaš tko će imati dobru ideju. Lovci su prošle godine dobili za stolariju.

**Predsjednik:** I lovci spadaju u sport, ribići.

**Cecilija Jakić**: Ne znaš tko će što tražiti.

**Josip Lučić**: Tko je udruga „Kožuh“? Šta je ta udruga?

**Načelnik:** Predsjednik je Stjepan Rakitić. Oni prave kožuhe.

**Josip Živić**: I njima dajete pare. Niti se promovira, niti je ikada gdje bio, niti išta. Da se on pokaže, pa dobije na godinu, pa dobro.

**Načelnik:** Mislim da on ima šanse sa tim.

**Predsjednik:** Nisu za njih tolika sredstva predviđena, nego ukupno za kulturu. Oni su jedni od mogućih korisnika. Ako se jave i donesu dobar program, zašto ne.

**Načelnik:** Oni prije natječaja trebaju opravdati sredstva od prošle godine.

**Predsjednik:** Do sada imamo načelnikov prijedlog, predviđeno povećanje za 440 000 kuna. Nije potrebno oduzimati. Da povećamo prihode i rashode da bi proračun bio u ravnoteži, pa da vidimo gdje se ti prihodi mogu ostvariti.

**Gordana Lešić**: Imamo prijenos viškova od prethodne godine, iz tih viškova se može planirati. Milion i 115 tisuća kuna.

**Predsjednik:** Imate način proračuna i 4 stavke koje povećavaju rashodovnu stranu. Rasprava je završena. Dajem prijedlog na glasanje?

Ivan Benaković: A vidikovac? Ja mislim da nam to ne treba, to je moje mišljenje. Ovo je slikano u prirodi, pa i nekako, ali u selu nam ne treba.

**Mato Jarić:** Koja je svrha toga?

**Načelnik**: Bio je natječaj. Dobra je lokacija. Plan je da bude na „Živić“ sokaku, bila bi tematska staza. I za bicikliste stanica. Ima dobar pogled. Ako vam se ne sviđa, dobro.

**Ivan Benaković**: Zahvaljujem se na uvaženim primjedbama. Možemo napraviti nešto drugo. Selo više ne treba dirati, nego ovo što se radi.

**Petar Nakić**: Slažem se sa gosp. Benakovićem. Već ima dosta bit će previše.

**Predsjednik:** Da ne bi zbog toga došli do rasprave, ostavi to za rebalans, razradi, nešto. Meni osobno nema vizije. Bez vidikovca.

**Mato Jarić**: Ja bih radije da se za taj novac kupi skrivena kamera, za općinske radnike.

**Predsjednik:** O tome ćemo kasnije.

**Ivan Benaković:** Možemo u paketu sve usvojiti.

**Predsjednik:** Od 2a do 2h, dajem na glasanje i proračuni sve programe javnih potreba za općinu Sikirevci.

**Gordana Lešić**: U programu građenja, to ću nadodati.

**Predsjednik:** Da. Tko je ZA? Hvala lijepo. Konstatiram JEDNOGLASNO.

Na temelju članka 39. Zakona o proračunu («Narodne novine», broj 87/08.136/12 I 15/15.), na temelju članka 30. Statuta Općine Sikirevci("Službeni vjesnik Brodsko-posavske županije"br.1/18),i prijedloga Odbora za proračun i financije , Općinsko vijeće općine Sikirevci je na svojoj 20.sjednici, održanoj 04.prosinca 2019.godine, donosi:

**PRORAČUN OPĆINE SIKIREVCI**

**ZA 2020. GODINU I PROJEKCIJE ZA 2021. I 2022 god.**

**I OPĆI DIO**

Proračun Općine Sikirevci za 2020.godinu(u daljnjem tekstu:Proračun) I projekcije za 2021. I 2022. godinu sastoji se :

|  |  |  |  |
| --- | --- | --- | --- |
| **A. RAČUN PRIHODA**  **I RASHODA** | **PLAN 2020.** | **PROJEKCIJA 2021.** | **PROJEKCIJA 2022.** |
| 6 PRIHODI POSLOVANJA | 12.655.000,00 | 12.280.000,00 | 12.280.000,00 |
| 7 PRIHODI OD NEFINANC. IMOVINE | 130.000,00 | 120.000,00 | 120.000,00 |
| **UKUPNO PRIHODI** | **12.785.000,00** | **12.400.000,00** | **12.400.000,00** |
| 3 R A S H O D I | 4.259.000,00 | 4.233.000,00 | 4.063.000,00 |
| 4 RASHODI ZA NABAVU NEFINANCIJSKE .IMOVINE | 9.966.000,00 | 9.202.000,00 | 8.337.000,00 |
| **UKUPNO RASHODI** | **14.225.000,00** | **13.435.000,00** | **12.400.000,00** |
| **RAZLIKA –MANJAK** | **-1.440.000,00** | **-1.035.000,00** | **0,00** |
| **B. RAČUN FINANCIRANJA** |  |  |  |
| 8 PRIMICI OD FINANCIJSKE IMOVINE I ZADUŽIVANJA | 0,00 | 0,00 | 0,00 |
| 5 IZDACI ZA FINANCIJSKU IMOVINU I OTPALTE ZAJMOVA | 115.000,00 | 115.000,00 | 0,00 |
| **NETO ZADUŽENJE/ FINANCIRANJE** | **-115.000,00** | **-115.000,00** | **0,00** |
| **C RASPOLOŽIVA SREDSTVA IZ PRIJAŠNJIH GODINA** | **1.555.000.00** | **1.150.000,00** | **0,00** |
| RAZLIKA (A+/-B+/-C) | **0,00** | **0,00** | **0,00** |

Ovaj Proračun objavit će se u «Službenom vjesniku Brodsko-posavske županije» ,a stupa na snagu od 01.siječnja 2020.god..

Time smo iscrpili 2. Točku, pa možemo prijeći na točku

**3.Prijedlog Odluke o izvršavanju Proračuna Općine Sikirevci za 2020. god.**

**Predsjednik:** Sadržava opće odredbe, objašnjava sadržaj proračuna, objašnjava način, kako se proračun uravnotežuje, kako se upravlja imovinom u općini, kako se može/ne može općina zadužiti i davati jamstvo, obveze u izvršenju proračuna… Otvaram raspravu. Nitko se ne javlja. Zaključujem raspravu. Tko je ZA? Hvala lijepo, konstatiram JEDNOGLASNO.

Na temelju članka 14. Zakona o proračunu („Narodne novine“ broj 87/08, 136/12 i 15/15) i članka 30. Statuta Općine Sikirevci („Službeni vjesnik Brodsko-posavske županije“ broj 1/18), Općinsko vijeće Općine Sikirevci, na svojoj 20. sjednici održanoj 4. prosinca 2019. godine, donosi

**ODLUKU o izvršavanju Proračuna Općine Sikirevci za 2020. godinu**

**I. OPĆE ODREDBE**

Članak 1.

Ovom Odlukom uređuje se struktura prihoda i primitaka te rashoda i izdataka Proračuna Općine Sikirevci za 2020. godinu (u daljnjem tekstu: Proračun), njegovo izvršavanje, opseg zaduživanja i jamstava Općine Sikirevci (u daljnjem tekstu: Općina), upravljanje financijskom i nefinancijskom imovinom te dugovima Općine, prava i obveze korisnika proračunskih sredstava, ovlasti Općinskog načelnika te druga pitanja u izvršavanju Proračuna.

**II. SADRŽAJ PRORAČUNA**

Članak 2.

Proračun se sastoji od Općeg i Posebnog dijela te Plana razvojnih programa.

Opći dio Proračuna sastoji se od Računa prihoda i rashoda i Računa financiranja iskazanih po ekonomskoj i funkcijskoj klasifikaciji te izvorima financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su svi primici od financijske imovine i zaduživanja te izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka iskazanih po organizacijskoj i programskoj klasifikaciji i izvorima financiranja, raspoređenih u programe koji se sastoje od aktivnosti i projekata (tekućih i kapitalnih).

Plan razvojnih programa sadrži ciljeve i prioritete razvoja povezane s programskom i organizacijskom klasifikacijom proračuna.

**III. IZVRŠAVANJE PRORAČUNA**

Članak 3.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2020. godine.

Stvarna naplata prihoda i primitaka nije ograničena procjenom u Proračunu.

Proračunska sredstva mogu se koristiti samo za namjene utvrđene Proračunom i do visine utvrđene u njegovom Posebnom dijelu.

Rashodi i izdaci ne mogu biti izvršeni u iznosima većim od onih koji su utvrđeni Proračunom.

Rashodi proračuna za koje je obveza nastala u 2020. godini rashodi su Proračuna za 2020. godinu, neovisno o plaćanju.

Rashodi i izdaci koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Članak 4.

Nakon donošenja Proračuna, Jedinstveni Upravni odjel Općine obvezan je izvijestiti korisnike proračunskih sredstava o odobrenim sredstvima. Korisnici proračunskih sredstava obvezni su izraditi godišnji izvještaj o poslovanju i dostaviti ga Jedinstvenom Upravnom odjelu.

Jedinstveni Upravni odjel Općine ima pravo nadzora nad financijskim, materijalnim i računovodstvenim poslovanjem korisnika proračunskih sredstava, te nad zakonitošću i svrsishodnom uporabom proračunskih sredstava.

Korisnici proračunskih sredstava su obvezni dati sve potrebne podatke, isprave i izvješća koja se od njih zatraže. Ako se prilikom vršenja proračunskog nadzora utvrdi da su sredstva bila upotrijebljena protivno Zakonu ili Proračunu, izvijestit će se Općinskog načelnika i poduzeti mjere za nadoknadu tako utrošenih sredstava ili će se privremeno obustaviti isplata na stavkama s kojih su sredstva bila nenamjenski trošena.

Sredstva se korisnicima proračunskih sredstava stavljaju na raspolaganje isključivo na osnovu pisanog dokumenta (Zahtjeva) iz kojeg je vidljivo:

- da je namjena odobrena u Proračunu,

- da je iznos stvorene obveze u visini odobrenog iznosa,

- da je obveza likvidirana od nadležne osobe.

Nadležna osoba iz stavka 4. ovog članka je voditelj nadležnog odsjeka uz oznaku pozicije iz Posebnog dijela Proračuna.

Isplata sredstava korisniku Proračuna izvršavat će se u skladu s Pravilnikom o proračunskom računovodstvu i računskom planu.

Zaključivanje pisanog ugovora s udrugama temeljem natječaja o financiranju javnih potreba, kao korisnicima proračunskih sredstava, je obvezno bez obzira na iznos donacije.

Sve ugovore potpisuje Općinski načelnik.

**IV. PRIHODI PRORAČUNA**

Članak 5.

U Proračunu se planiraju svi prihodi i primici koje ostvaruje Općina sukladno pozitivnim propisima.

Namjenski prihodi i primici proračuna su prihodi koji se ostvare iz pomoći, donacija, po posebnim propisima i iz drugih izvora te se koriste isključivo za namjene utvrđene planom.

Ako ne budu iskorišteni u tekućoj proračunskoj godini, prenose se u narednu proračunsku godinu.

Samo naplaćeni prihodi u kalendarskoj godini priznaju se kao prihodi Proračuna za 2020. godinu.

Ako su namjenski prihodi i primici u proračun uplaćeni u nižem opsegu od planiranog, korisnik može preuzeti i plaćati obveze samo u visini stvarno uplaćenih odnosno raspoloživih sredstava.

Članak 6.

Pogrešno ili više uplaćeni prihodi Proračuna, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina vraćaju se uplatiteljima na teret rashoda Proračuna tekuće godine.

Zaključak o povratu sredstava donosi Odsjek za proračun i financije na temelju dokumentiranog zahtjeva.

**V. ISPLATA SREDSTAVA IZ PRORAČUNA**

Članak 7.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Općinski načelnik, odnosno nadležna osoba, mora prije isplate provjeriti i potvrditi potpisom i datumom pravni temelj i visinu obveze koja proizlazi iz knjigovodstvene isprave te odrediti oznake proračunskih klasifikacija na teret kojih se obveze isplaćuju.

Isplata iz Posebnog dijela Proračuna se vrši temeljem Procedure zaprimanja, provjere i plaćanja računa u Općini Sikirevci.

Isplata sredstava za nabavu roba, obavljanje usluga i ustupanje radova mora se temeljiti na propisima o javnoj nabavi.

Članak 8.

Općinski načelnik utvrđuje kalkulativnu osnovicu za obračun plaća službenika i namještenika u Jedinstvenom Upravnom odjelu. Osnovica za obračun plaća dužnosnika utvrđuje se općim aktom kojim se uređuju prava i obveze dužnosnika.

Članak 9.

Sredstva za financiranje političkih stranaka i članova izabranih s lista grupe birača zastupljenih u Općinskom vijeću isplaćivat će se temeljem odluka Općinskog vijeća, po nalogu Općinskog načelnika.

Članak 10.

Instrumente osiguranja plaćanja, kojima se na teret Proračuna stvaraju obveze, izdaje Jedinstveni Upravni odjel, a potpisuje Općinski načelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Jedinstvenom Upravnom odjelu.

Plaćanje preuzetih obveza po ugovorima, koje dospjevaju u slijedećim godinama mora se kao obveza uključiti u godinu u kojoj obveza dospjeva.

Članak 11.

Za nepredviđene namjene, za koje u proračunu nisu osigurana sredstva ili za namjene za koje se tijekom godine pokaže da nisu utvrđena dostatna sredstva jer ih pri planiranju proračuna nije bilo moguće predvidjeti, te za druge nepredviđene rashode, koristit će se sredstva proračunske zalihe.

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja tijekom godine.

O korištenju sredstava proračunske zalihe odlučuje Općinski načelnik te izvještava Općinsko vijeće sukladno odredbama Zakona o proračunu.

Proračunska zaliha za 2020. godinu utvrđuje se u iznosu od 5.000,00 kuna.

Članak 12.

Plaćanje predujma moguće je u iznimnim slučajevima, uz prethodnu suglasnost Općinskog načelnika.

Članak 13.

U slučaju ostvarenja manjeg opsega nenamjenskih prihoda od planiranih, određuje se plaćanje po sljedećim prioritetima: javni dug (anuiteti kredita), plaće, zakonske i ugovorne obveze, troškovi poslovanja, kapitalne donacije, subvencije i tekuće donacije.

**VI. URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 14.

Ako tijekom proračunske godine zbog nastanka novih obveza za Proračun ili zbog promjena gospodarskih kretanja dođe do znatnije neusklađenosti ostvarivanja planiranih prihoda i/ili primitaka, te rashoda i/ili izdataka proračuna, Općinski načelnik može obustaviti izvršavanje pojedinih rashoda ili izdataka najviše 45 dana. Općinski načelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna radi uravnoteženja prihoda i/ili primitaka, te rashoda i/ili izdataka Proračuna.

Općinski načelnik može odobriti preraspodjelu sredstava unutar proračunskih stavaka najviše do 5% rashoda i izdataka planiranih na proračunskoj stavci donesenoj od strane Općinskog vijeća Općine koja se umanjuje.

O izvršenim preraspodjelama Općinski načelnik izvještava Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

O namjeni viška prihoda i pokriću manjka iz prethodne godine odlučuje Općinsko vijeće prilikom donošenja prvih izmjena i dopuna Proračuna tekuće godine.

**VII. UPRAVLJANJE IMOVINOM**

Članak 15.

Općinski načelnik odlučuje o stjecanju i otuđenju pokretnina i nekretnina te raspolaganju ostalom imovinom Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom.

Članak 16.

Slobodna novčana sredstva Proračuna mogu se polagati u poslovnu banku, poštujući načela sigurnosti, likvidnosti i isplativosti ulaganja.

Ugovor o polaganju sredstava iz stavka 1. ovoga članka zaključuje Općinski načelnik.

Novčana sredstva iz stavka 1. ovoga članka mogu se ulagati samo s povratom do 31. prosinca 2020. godine.

Članak 17.

Općinski načelnik može na zahtjev dužnika, u skladu s propisima, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

Općinski načelnik može, u skladu s propisima, otpisati ili djelomično otpisati potraživanje.

Članak 18.

Nefinancijskom dugotrajnom imovinom Općine upravlja Općinski načelnik sukladno zakonu i Statutu Općine Sikirevci.

Upravljanje imovinom iz stavka 1. ovoga članka podrazumjeva njezino korištenje, održavanje i davanje u zakup.

Sredstva za održavanje i osiguranje dugotrajne nefinancijske imovine osiguravaju se u rashodima Proračuna.

**VIII. ZADUŽIVANJE I DAVANJE JAMSTAVA**

Članak 19.

Općina se može zaduživati i davati suglasnosti i jamstva za zaduživanje sukladno pozitivnim propisima.

Općina se može kratkoročno zaduživati za premošćivanje jaza nastalog zbog različite dinamike priljeva sredstava i dospjeća obveza, najduže na rok od 12 mjeseci te kod poslovne banke kod koje ima otvoren račun, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općinski načelnik ovlašten je za postupanje vezano uz kratkoročno zaduživanje uz uvjete iz 2. stavka ovog članka.

Općina se može dugoročno zadužiti samo za kapitalnu investiciju koja se financira iz proračuna, a koju potvrdi predstavničko tijelo uz prethodnu suglasnost Vlade.

Ugovor o dugoročnom zaduživanju sklapa Općinski načelnik na osnovi donesenog proračuna, uz prethodno mišljenje ministra financija i suglasnost Vlade.

Sredstva osigurana u Proračunu za otplatu ugovorenog kredita s pripadajućim kamatama, naknadama i troškovima, namijenjenog za izgradnju ili obnovu kapitalnih objekata, imaju u izvršavanju Proračuna prednost pred svim ostalim izdacima.

Pravna osoba u većinskom izravnom ili neizravnom vlasništvu može se dugoročno zadužiti samo za investicije i uz suglasnost Općinskog vijeća Općine Sikirevci. Zahtjev za izdavanje suglasnosti za zaduženje i/ili davanje jamstva, podnosi odgovorna osoba pravne osobe.

Općina može dati jamstvo za ispunjenje obveza pravnoj osobi iz stavka 1. ovoga članka sukladno propisima i Statutu Općine Sikirevci, uz suglasnost Ministarstva financija. Dana jamstva uključuju se u opseg zaduženja Općine.

Trgovačka društva čiji je osnivač i većinski vlasnik Općina ne mogu se zaduživati bez odluke Općinskog vijeća.

**IX. PRORAČUNSKO RAČUNOVODSTVO I IZVJEŠTAVANJE**

Članak 20.

Proračun primjenjuje proračunsko računovodstvo.

Prihodi i rashodi proračuna iskazuju se uz primjenu modificiranog računovodstvenog načela nastanka događaja, a primici i izdaci proračuna se iskazuju po načelu novčanog tijeka.

Članak 21.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove proračunskog financijskog izvješćavanja za potrebe Općine Sikirevci obavlja Jedinstveni upravni odjel općine Sikirevci.

Jedinstveni upravni odjel podnosi Općinskom načelniku mjesečno izvješće o izvršenju Proračuna, a Općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvješćivanju.

**X. ODGOVORNOST I OBVEZE U IZVRŠAVANJU PRORAČUNA**

Članak 22.

Općinski načelnik odgovoran je za planiranje i izvršavanje proračuna te za zakonito, svrhovito, učinkovito i ekonomično raspolaganje proračunskim sredstvima. Također je odgovoran za preuzimanje obveza, izdavanje naloga za plaćanje te za izdavanje naloga za naplatu u korist proračunskih sredstava.

Jedinstveni upravni odjel Općine Sikirevci prati izvršavanje Proračuna i o tome izvještava Općinskog načelnika.

U okviru svog djelokruga i ovlasti, Općinski načelnik odgovoran je za provedbu Odluke o izvršavanju proračuna, za potpunu i pravodobnu naplatu prihoda i primitaka iz svoje nadležnosti i za izvršavanje rashoda i izdataka sukladno namjenama i svotama utvrđenim u Posebnom dijelu proračuna u okviru pripadajućeg razdjela.

Jedinstveni upravni odjel i općinski proračunski korisnici obvezni su provoditi postupke nabave roba, usluga i ustupanja radova sukladno zakonskim propisima.

Plan nabave Općine Sikirevci za 2020. godinu donosi Općinski načelnik.

**XI. ZAVRŠNA ODREDBA**

Članak 23.

Ova Odluka objavit će se u „Službenom vjesniku Brodsko-posavske županije“, a stupa na snagu 1. siječnja 2020. godine.

Idemo na

**4. Prijedlog Odluke o raspoređivanju sredstava za financiranje političkih stranaka i članova izabranih s liste grupe birača u Općinskom vijeću Općine Sikirevci za 2020.god.**

**Predsjednik:** U čl.4 utvrđuje broj članova i iznos koji bi tromjesečno trebala dobiti politička stranka ili grupa birača na ime članstva ljudi u vijeću. Zbog podzastupljenosti ženskog spola, predviđeno je da taj iznos bude nešto veći.

**Dajana Dorić:** Mene osobno to vrijeđa.

**Gordana Lešić:** To je po Zakonu.

**Predsjednik**: Zato što vas nema 6, nego 3. Na idućoj listi neka Vas bude 6.

**Cecilija Jakić**: Mene isto vrijeđa.

**Predsjednik:** Za svaki članicu općinskog vijeća utvrđuje se tromjesečna naknada u iznosu od 500 kn po vijećnici. Jel može?

**Dajana Dorić:** Može.

**Cecilija Jakić**: Može.

**Predsjednik:** Iznos se redovno uplaćivao na račune stranaka i nezavisnih lista. Pa će tako biti i ubuduće. Uz ovu ispravku

**Ivan Benaković**: U članku 7 zadnja riječ.

**Predsjednik:** Ispravite riječ. Rasprava? Nema. Tko je ZA donošenje odluke? Hvala lijepo, konstatiram JEDNOGLASNO.

Na temelju članka 7. stavka 2. Zakona o financiranju političkih aktivnosti i izborne promidžbe („Narodne novine“ broj 24/11, 61/11, 27/13 i 48/13 – pročišćeni tekst) i članka 30. Statuta Općine Sikirevci („Službeni vjesnik Brodsko-posavske županije“ broj 1/18.), Općinsko vijeće Općine Sikirevci na 20. sjednici održanoj dana 4.prosinca 2019. godine, donijelo je

**ODLUKU**

**o raspoređivanju sredstava za financiranje političkih stranaka i članova izabranih s liste grupe birača u Općinskom vijeću Općine Sikirevci**

**za 2020. godinu**

**Članak 1.**

Ovom Odlukom raspoređuju se sredstva za financiranje političkih stranaka i članova predstavničkog tijela izabranih s liste grupe birača zastupljenih u Općinskom vijeću Općine Sikirevci (u daljnjem tekstu: Općinsko vijeće) za razdoblje siječanj-prosinac za 2020. godinu, koja se osiguravaju u Proračunu Općine Sikirevci za 2020. godinu.

**Članak 2.**

Za svakog člana Općinskog vijeća utvrđuje se jednaki iznos sredstava tako da pojedinoj političkoj stranci i svakom članu izabranom s liste grupe birača pripadaju sredstva razmjerno broju njihovih članova Općinskog vijeća u trenutku konstituiranja Općinskog vijeća.

Za svakog izabranog člana Općinskog vijeća ženskog spola, pojedinoj političkoj stranci i članu izabranom s grupe liste birača pripada i pravo na naknadu u visini od 10 % iznosa predviđenog po svakom članu Općinskog vijeća u trenutku konstituiranja Općinskog vijeća.

**Članak 3.**

Ukupan iznos planiranih sredstava u Proračunu Općine Sikirevci za 2020. godinu iznosi 20.600,00 kuna, a za razdoblje siječanj-prosinac 2020.god..

Sredstva iz stavka 1. ovog članka rasporedit će se političkim strankama i članovima predstavničkog tijela izabranih s liste grupe birača sukladno njihovoj zastupljenosti u Općinskom vijeću .

**Članak 4.**

Ukupan broj članova sadašnjeg saziva Općinskog vijeća je jedanaest (11), a broj člana ženskog spola je tri (3).

Za svakog člana muškog spola Općinskog vijeća utvrđuje se tromjesječna naknada za 2020. god. u iznosu sredstava od 450,00 kn po vijećniku.

Za svakog člana Općinskog vijeća ženskog spola utvrđuje se tromjesječna naknada za 2019. god. u iznosu od 500,00 kn po vijećnici.

**Članak 5.**

Političkim strankama i članovima izabranim s liste grupe birača zastupljenim u Općinskom vijeću Općine Sikirevci, sredstva se raspoređuju u tromjesečnim iznosima kako slijedi:

|  |  |  |  |  |  |  |
| --- | --- | --- | --- | --- | --- | --- |
| **Redni**  **broj** | **Politička stranka i nezavisni vijećnici** | **Broj vijećnica/ka**  **11** | | **tromjesečni iznosi** | | |
| **žene** | **muški** | **žene muški** |
|  | HRVATSKA DEMOKRATSKA ZAJEDNICA - HDZ | 2 | 3 | 2x500,00 + 3x450,00 = 2.350,00 | |
| * 4 | NEZAVISNA LISTA JOSIPA NIKOLIĆ | 1 | 2 | 1X500,00 + 2x450,00 = 1.450,00 | |
|  | SOCIJALDEMOKRATSKA PARTIJA HRVATSKE - SDP | 0 | 1 | 0,00 1x450,00 = 450,00 | |
|  | KOALICIJA HRVATSKA SELJAČKA STRANKA-HRVATSKI DEMOKRATSKI SAVEZ SLAVONIJE I BARANJE – HSS /HDSSB | 0 | 2 | 0,00 2x450,00 = 900,00 | |
|  | **UKUPNO:** | **3** | **8** | 5.150,00 x 4 kvartala  = 20.600,00 kn | |

**Članak 6.**

Sredstva iz članka 4. ove Odluke doznačuje Jedinstveni upravni odjel Općine Sikirevci na žiro-račun političke stranke, odnosno na poseban račun svakog člana izabranog s liste grupe birača tromjesečno.

**Članak 7.**

Sredstva za rad političkih stranaka i članova izabranim s liste grupe birača Općinskog vijeća novog saziva rasporedit će se razmjerno broju članova i sastavu Općinskog vijeća u trenutku njegova konstituiranja.

**Članak 8.**

Ova Odluka stupa na snagu osmog dana od dana objave u „Službenom vjesniku Brodsko-posavske županije“ s primjenom od 01.siječnja 2020. godine.

**5. Prijedlog Godišnjeg plana razvoja sustava civilne zaštite s financijskim učincima za trogodišnje razdoblje 2020.g.-2022.g.**

**6.Prijedlog Smjernica za organizaciju i razvoj sustava civilne zaštite 2020.g.-2021.g.**

**Predsjednik:** Možemo objediniti raspravu za Točku 5 i 6.

**Načelnik**: Moramo godišnje planove donijeti. Imamo firmu koja to vodi, sa svime je upoznata. In konzalting. Do sada je bilo dobro sve, nije bilo velikih problema. Produžuje se i usklađuje zakonski.

**Predsjednik:** Rasprava? Predlažem da usvojimo prijedlog, točku 5 i 6. Tko je ZA? Hvala lijepo, konstatiram JEDNOGLASNO.

|  |
| --- |
|  |

Na temelju članka 17. stavak 1. Zakona o sustavu civilne zaštite („Narodne novine“, broj 82/15, 118/18), članka 59. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (NN 49/17) i članka 30. Statuta Općine Sikirevci («Službeni vjesnik Brodsko-posavske županije br. 1/18.) , Općinsko vijeće Općine Sikirevci na 20. sjednici Općinskog vijeća, održanoj 4.prosinca 2019.godine, donijelo je

**GODIŠNJI PLAN RAZVOJA SUSTAVA CIVILNE ZAŠTITE S FINANCIJSKIM UČINCIMA ZA TROGODIŠNJE RAZDOBLJE**

**ZA 2020. – 2022.g.**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Općina Sikirevci dužna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Općina Sikirevci dužna je jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite.

Planom razvoja sustava civilne zaštite utvrđuju se nositelji, suradnici, rokovi za realizaciju ciljeva u narednoj godini te projekcija s financijskim učincima za trogodišnje razdoblje, odnosno do zaključenja ciklusa/razdoblja za koje se Smjernice usvajaju.

**Općinsko vijeće,** **na prijedlog općinskog načelnika, izvršava sljedeće zadaće:**

– u postupku donošenja proračuna razmatra i usvaja godišnju analizu stanja i *godišnji plan razvoja sustava civilne zaštite s financijskim učincima za trogodišnje razdoblje* te smjernice za organizaciju i razvoj sustava koje se razmatraju i usvajaju svake četiri godine

– osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

|  |
| --- |
|  |

Na temelju članka 17. stavak 1. podstavak 1. Zakona o sustavu civilne zaštite („Narodne novine“, broj 82/15, 118/18), članka 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (NN 49/17) i članka 30 Statuta Općine Sikirevci («Službeni vjesnik Brodsko-posavske županije br. 1/18.) , Općinsko vijeće Općine Sikirevci na 20. sjednici općinskog vijeća, održanoj 4.prosinca 2019.god., donijelo je

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE OPĆINE SIKIREVCI ZA 2020. – 2021.g.**

Smjernicama se utvrđuju prioriteti lokalne vlasti na području civilne zaštite, definiraju se pojedinačni ciljevi i sveukupni cilj, konkretni koraci, potrebne mjere poradi kojih se ti koraci utvrđuju prioritetnim u sustavu civilne zaštite u razdoblju za koje se donose i to na svim subpodručjima sustava civilne zaštite.

Smjernicama se:

 na temelju procjena rizika utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, odnosno smanjivanja ranjivosti kategorija društvenih vrijednosti koje su na području primjene izložene štetnim utjecajima prijetnji s nositeljima njihovog provođenja

 na temelju utvrđenih slabosti postojećih kapaciteta sustava civilne zaštite utvrđuje način uspostavljanja kapaciteta za primanje kao i za postupanje po informacijama ranog upozoravanja i razvijaju rješenja na jačanju svijesti za postupanje u velikim nesrećama

 usmjerava razvoj kapaciteta operativnih snaga sustava civilne zaštite, odnosno temeljnih operativnih kapaciteta od značaja za reagiranje u velikim nesrećama

 poboljšavaju postupci planiranja i koordiniranja uporabe kapaciteta u velikoj nesreći

 planira osiguravanje financijskih sredstava potrebnih za ostvarivanje prioritetnih razvojnih ciljeva sustava civilne zaštite.

**7.Pitanja, prijedlozi, razno**

**Zoran Jelinić**: Sve što imamo u planu je u zapisniku. U petak kad sam bio rečeno je da će doći iz vodovoda za priključke. Pitaju kad će?

**Načelnik:** Rekli su doći, a nisu. Nemoj nikome govoriti da ne bude lažna nada.

**Mato Jarić:** Na prošloj sjednici sam pitao, kodStakić kuće su izrovali. Nek' barem naspu kamena da se može normalno voziti.

**Ivan Benaković**: Ista situacija je i u „Šolji“.

**Načelnik**: Svuda je problem. Nisu gotovi. Još rade.

**Predsjednik:** Kad je Božićni domjenak?

**Načelnik:** Petak, 20.12. u 19:00 sati. Jel paše svima?

**Vijećnici:** Može.

Sjednica zaključena u 21:05 h.

OPĆINA SIKIREVCI OPĆINSKO VIJEĆE

Zapisničar

Gordana Lešić

Predsjednik

Josip Matić